
Okresný súd Prievidza 26Nt/20/2025 3825010469 10. 07. 2025 Mgr. Michal Vigaš ECLI:SK:OSPD:2025:3825010469.1
Uznesenie Okresný súd Prievidza, na pracovisku v Partizánskom, samosudcom Mgr. Michalom Vigašom, v trestnej veci odsúdeného A. B., o návrhu odsúdeného na zahladenie odsúdení, dňa 10.07.2025, takto rozhodol: Podľa § 470 ods. 1 Tr. por., s použitím § 92 ods. 1 písm. b/ Tr. zák., súd zahladzuje odsúdenie na podklade: Trestného rozkazu Okresného súdu Nové Mesto nad Váhom sp. zn. 1T/109/13 z 22.07.2013 Rozsudku Okresného súdu Partizánske sp. zn. 2T/94/14 z 30.06.2014, podľa § 470 ods. 1 Tr. por., s použitím § 92 ods. 1 písm. podklade:
c/ Tr. zák., súd zahladzuje odsúdenie na
Rozsudku Okresného súdu Partizánske sp. zn. 1T/69/09 z 29.06.2009 Rozsudku Okresného súdu Partizánske sp. zn. 2T/39/09 z 29.07.2009 Rozsudku Okresného súdu Partizánske sp. zn. 1T/4/10 z 10.02.2010 Rozsudku Okresného súdu Partizánske sp. zn. 2T/69/10 z 26.10.2010 u odsúdeného A. B., nar. XX.XX.XXXX v Partizánskom, bytom C. XXX s tým, že sa na neho hľadí, akoby nebol odsúdený. odôvodnenie: Tunajšiemu súdu bola dňa 15.05.2025 doručená žiadosť odsúdeného, ktorou sa domáha zahladenia odsúdenia zo dňa 29.07.2009, 10.02.2010, 26.10.2010 a 30.06.2014, ktorými bol odsúdený na nepodmienečné tresty. Záznam v registri trestov mu bráni v možnosti podnikania. Uviedol, že vedie riadny život a podmienky na zahladenie odsúdenia spĺňa. Rozsudkom Okresného súdu Partizánske sp. zn. 1T/69/09 z 29.06.2009, právoplatným dňa 29.06.2009 bol odsúdený uznaný vinným zo spáchania prečinu podľa § 221 ods. 1 Tr. zák. a bol mu uložený trest odňatia slobody na 6 mesiacov s podmienečným odkladom na skúšobnú dobu na 18 mesiacov. Rozsudkom Okresného súdu Partizánske sp. zn. 2T/39/09 z 29.07.2009, právoplatným v ten istý deň bol obžalovaný uznaný vinným zo spáchania prečinu podľa § 213 ods. 1 Tr. zák. a bol mu uložený súhrnný trest odňatia slobody na 10 mesiacov s podmienečným odkladom na skúšobnú dobu na 2 roky do 29.07.2011. V skúšobnej dobe sa ale neosvedčil a bol mu nariadený súhrnný nepodmienečný trest dňa 17.03.2010, z ktorého výkonu bol podmienečne prepustený dňa 08.06.2011 Okresným súdom Trnava sp. zn. 5Pp 53/2011, zvyšok trestu však bol nariadený dňa 27.06.2016 a ten vykonal 10.06.2017.
Pri ukladaní súhrnného trestu bol zrušený výrok o treste vo veci Okresného súdu Partizánske sp. zn. 1T/69/09. Rozsudkom Okresného súdu Partizánske sp. zn. 1T/4/10 z 10.02.2010, právoplatným toho dňa bol uznaný vinným zo spáchania prečinu podľa § 213 ods. 1 Tr. zák. a bol mu uložený nepodmienečný trest odňatia slobody na 4 mesiace so zaradením do ústavu na výkon trestu s minimálnym stupňom stráženia, ktorý vykonal dňa 21.10.2010. Rozsudkom Okresného súdu Partizánske sp. zn. 2T/69/10 z 26.10.2010, právoplatným ten istý deň, bol uznaný vinným zo spáchania prečinu podľa § 348 ods. 1 písm. a/ Tr. zák. a bol mu uložený trest odňatia slobody na 6 mesiacov so zaradením do ústavu na výkon trestu s minimálnym stupňom stráženia, z ktorého výkonu bol podmienečne prepustený dňa 08.06.2011 Okresným súdom Trnava sp. zn. 5Pp 53/2011. Trest vykonal 10.12.2017. Trestným rozkazom Okresného súdu Nové Mesto nad Váhom sp. zn. 1T/109/13 z 22.07.2013, právoplatným dňa 12.12.2013 bol uznaný vinným zo spáchania prečinu podľa § 207 ods. 2 Tr. zák. a bol mu uložený trest odňatia slobody na 6 mesiacov so zaradením do ústavu na výkon trestu so stredným stupňom stráženia. Rozsudkom Okresného súdu Partizánske sp. zn. 2T/94/14 z 30.06.2014, právoplatným ten istý deň bol uznaný vinným zo spáchania prečinu podľa § 213 ods. 1 Tr. zák. a bol mu uložený súhrnný nepodmienečný trest odňatia slobody na 14 mesiacov so zaradením do ústavu na výkon trestu s minimálnym stupňom stráženia, ktorý vykonal dňa 10.03.2015. Pri ukladaní súhrnného trestu bol zrušený výrok o treste vo veci Okresného súdu Nové Mesto nad Váhom sp. zn. 1T/109/13. Z výpisu z centrálnej evidencie správnych deliktov a priestupkov vyplýva, že odsúdený nemá žiaden záznam spáchanom priestupku za evidované obdobie (od r. 2010). Podľa lustrácie GP SR odsúdený nie je trestne stíhaný a od vyššie uvedeného odsúdenia v roku 2014, nebol trestne stíhaný v konaní, ktoré by viedlo k odsudzujúcemu rozsudku. Súd po oboznámení spisu a súdneho registra, vychádzajúc z vyššie uvedených informácií a dole uvedených ustanovení Trestného zákona dospel k záveru, že návrh na zahladenie odsúdenia je dôvodný. Podľa § 92 ods. 1 písm. b) Tr. zák. súd môže zahladiť odsúdenie, ak odsúdený viedol po výkone alebo odpustení trestu, alebo po premlčaní jeho výkonu riadny život nepretržite po dobu najmenej päť rokov, ak ide o odsúdenie na trest odňatia slobody prevyšujúci jeden rok. Podľa § 92 ods. 1 písm. c) Tr. zák. súd môže zahladiť odsúdenie, ak odsúdený viedol po výkone alebo odpustení trestu, alebo po premlčaní jeho výkonu riadny život nepretržite po dobu najmenej tri roky, ak ide o odsúdenie na trest odňatia slobody neprevyšujúci jeden rok. Podľa § 92 ods. 4 Tr. zák. doba uvedená v odseku 1 sa v prípade, že sa u podmienečne prepusteného a podmienečne prepusteného s dohľadom má za to, že trest bol vykonaný dňom, keď odsúdený bol podmienečne prepustený, spravuje dĺžkou skutočného výkonu trestu. Ak bol trest zmiernený rozhodnutím prezidenta Slovenskej republiky, spravuje sa dĺžkou trestu takto zmierneného. Podľa § 93 ods. 1 Tr. zák. ak bolo odsúdenie zahladené, hľadí sa na páchateľa, ako keby nebol odsúdený. Podľa § 92 ods. 3 Tr. zák. ak odsúdený preukázal po výkone alebo odpustení trestu alebo premlčaní jeho výkonu svojím vzorným správaním, že sa napravil, môže súd zahladiť odsúdenie na žiadosť odsúdeného i pred uplynutím doby uvedenej v odseku 1. Ako je zrejmé, odsúdený žiadal zahladenie odsúdení vo veci Okresného súdu Partizánske sp. zn. 2T/39/09, 1T/4/10, 2T/69/10 a 2T/94/14, podľa ním uvedených dátumov rozhodnutí. Vo veci Okresného súdu Partizánske sp. zn. 2T/39/09 však bol ukladaný súhrnný trest, preto súd rozhodol aj o zahladení
onej veci týkajúceho sa odsúdenia Okresným súdom Partizánske sp. zn. 1T/69/09, rovnako tak vo veci Okresného súdu Partizánske sp. zn. 2T/94/14 bol ukladaný súhrnný trest, preto súd rozhodol aj o zahladení onej veci týkajúceho sa odsúdenia Okresného súdu Nové Mesto nad Váhom sp. zn. 1T/109/13. Vo všetkých veciach odsúdený tresty odňatia slobody vykonal. Naposledy bol prepustený z výkonu trestu dňa 10.12.2017 vo veci Okresného súdu Partizánske sp. zn. 2T/69/10. Od tejto doby je potrebné počítať lehoty na zahladenie odsúdenia. Vo veci Okresného súdu Partizánske sp. zn. 1T/69/09, Okresného súdu Partizánske sp. zn. 2T/39/09, Okresného súdu Partizánske sp. zn. 1T/4/10, Okresného súdu Partizánske sp. zn. 2T/69/10 trojročnú lehotu podľa § 92 ods. 1 písm. c/ Tr. zák. a vo veci Okresného súdu Nové Mesto nad Váhom sp. zn. 1T/109/13 a Okresného súdu Partizánske sp. zn. 2T/94/14 z 30.06.2014, päťročnú podľa § 92 ods. 1 písm. b/ Tr. zák. Bolo preukázané, že ani v dobe od 10.12.2017 do 10.12.2020 ani do 10.12.2022 nespáchal žiadny trestný čin ani nijak neporušil povinnosť viesť riadny život, podľa lustrácie v sociálnej poisťovni bol riadne zamestnaný od 22.01.2018 do 02.09.2019, od 04.09.2019 do 12.05.2025 a od 19.05.2025 doposiaľ. Súd pri posudzovaní splnenia zákonných podmienok pre zahladenie odsúdenia musí dôsledne skúmať, či odsúdený viedol po výkone trestu (odpustení trestu alebo premlčaní jeho výkonu) nepretržite riadny život najmenej počas doby stanovenej Trestným zákonom, alebo sa správal tak vzorne, že možno vysloviť zahladenie aj pred uplynutím tejto lehoty. Nie je preukázané, že by odsúdený po rozhodnú dobu neviedol riadny život, niet tak dôvodu nevysloviť zahladenie vyššie uvedených odsúdení. Poučenie: Proti tomuto uzneseniu možno podať sťažnosť do 3 (troch) pracovných dní odo dňa jeho oznámenia cestou tunajšieho súdu na Krajský súd v Trenčíne. Sťažnosť má odkladný účinok.

Zdroj: KAUZIS.SK – https://www.kauzis.sk/judikatura/r/ECLI:SK:OSPD:2025:3825010469.1 (dáta aktuálne k 12. 11. 2026). Záväzné je znenie zverejnené súdom.




